Anthony Enahoro

Anthony Eromosele Enahoro (22 Zwat A̱natat 1923 – 15 Zwat Swak ma̱ng Sweang 2010) ku yet a̱tyonyiung mami á̱niet ba̱ ku tsa fuut cat sa̱t a̱byin Naijeriya mbwak á̱nietba̱ngtyok nta ba, a̱ si̱ yet a̱tyonyiung mami mba ba̱ ku tsa cat a̱byin ka ka̱ yet a̱byin di̱mokrasi kya a̱ni. Nggu wa ku yet a̱ni̱nap nggwon wu mami mman swak á̱ ku byin ma̱ a̱keang Uromi mi̱ Si̱tet A̱do ma̱nini mi̱ Naijeriya. Á̱nietmbyin nggu ba̱ ku neet mi̱ nwap Ishan a̱ni, bibya ku yet Anastasius Okotako Enahoro (1900–1968) ma̱ng Fidelia Victoria Inibokun (1906–1969) nang a̱lyoot ma mbyin nggu kya yet Ogbidi Okojie. Enahoro ku nyia̱ ta̱m a̱ si̱ labeang ma̱ng a̱nhu nang a̱tyutsot-nkhang, a̱tyukwai-nfwuo-á̱niet, a̱khwo-a̱gwomna̱ti ma̱ng a̱tyufuut cat di̱mokrasi. A̱ ku shyia̱ tat-a̱pyia̱ hu ma̱ A̱lifang A̱gwomna̱ti mi̱ Uromi, A̱lifang A̱gwomna̱ti mi̱ Owo ma̱ng King's College mi̱ Legwot, Enahoro si̱ bai yet a̱tyujhyuk pepa-nkhang Nnamdi Azikiwe nang á̱ ku ngyei Southern Nigerian Defender a̱ni mi̱ Ibadan, ma̱ a̱lyia̱ 1944 ma̱nang gu ku yet ndyia̱ 21 nia a̱ni, mat a̱nia wa, a̱ si̱ ka ngyet a̱tyu a̱byin Naijeriya a̱ swak ma̱ng fi̱ng a̱ yet a̱tyujhyuk nkhang a̱ni kyiak neet di̱n jen a̱ja ba̱ng si̱ tat ma̱nini. A̱ si̱ bai yet a̱tyujhyuk Zik's Comet mi̱ Ka̱na̱u, ma̱ a̱lyia̱ 1945–49, a̱tyujhyuk a̱meang West African Pilot mi̱ Legwot, ma̱ng a̱gwak-jhyuk Morning Star kyiak neet ma̱ a̱lyia̱ 1950 ba̱ng si̱ tat a̱lyia̱ 1953.

A̱ya̱fang

A̱ka̱fwuop nta
 Anthony Enahoro: A Grim Vindication (di̱n Shong)
 Ron Christenson (ed.), Anthony Enahoro: Political Trials in History: From Antiquity to the Present, Transaction Publishers, 1991 (di̱n Shong)

Category:Byin 1923
Category:Á̱nietfuut cat di̱mokrasi Naijeriya
Category:Kwi 2010
Category:Mmanfang King's College, Legwot
Category:Á̱nietkhwikristi Naijeriya
Category:Á̱nietjhyuk Naijeriya
Category:Á̱niet Naijeriya tyok á̱nietcen
Category:Á̱niet Si̱tet A̱do